Ontvoerde meisie gered danksy vinnige optredeArgieffoto ŉ 14-jarige meisie is veilig ná ŉ ontvoering gevind, danksy vinnige optrede deur die polisie in Limpopo. Kol. Moatshe Ngoepe, woordvoerder van die polisie, het gesê genl.maj. Samuel Mokgonyana, bevelvoerder van die Seshego-polisie, het Sondag ŉ taakspan ontplooi ná hulle ŉ wenk ontvang het van die lede van die gemeenskap waar die slagoffer dalk kan wees. “Die meisie is in ŉ plakkershut in Seshego gevind. ŉ 37-jarige verdagte het van die toneel gevlug, maar hy is vroeg vanoggend aangekeer waar hy ook in Seshego weggekruip het,” het Ngoepe bygevoeg. Die meisie is verlede week as vermis aangemeld deur haar gesin toe sy nie teruggekeer het huis toe nie. ŉ Voorlopige ondersoek het onthul die verdagte, wat aan die slagoffer bekend is, het haar herhaaldelik verkrag tydens die periode wat sy by hom was. “ŉ Saak van verkragting en ontvoering is teen die man aanhangig gemaak. Hy sal binnekort in die Seshego-landdroshof verskyn.” Genl.maj. Jan Scheepers, waarnemende provinsiale polisiekommissaris, het die bevelvoerder en sy span geloof vir hul vinnige optrede in ŉ ingewikkelde saak. Die polisie se ondersoek duur voort.